महिलाएं और राजनीतिक शायद ही कभी बूढ़े होते हैं. दोषी करार दिए गए सांसद पप्पू यादव की मां शांति प्रिया के हलफनामे में कहा गया है कि वे 49 साल की हैं. शांति प्रिया बिहार में पूर्णिया निर्वाचन क्षेत्र से कांग्रेस समर्थित निर्दलीय उम्मीदवार के रूप में चुनाव लड़ रही हैं.
दूसरी तरफ, 2004 में इसी सीट से चुनाव लड़ चुके यादव ने उस समय घोषित किया था कि वे 37 वर्ष के हैं. इस हिसाब से 2009 में उन्हें 42 साल का होना चाहिए जिसका मतलब यह हुआ कि जब वे पैदा हुए थे तो उनकी मां सात साल की थीं. यह 'चूक' अब सामने आई है. जिला प्रशासन शांति प्रिया के परचे की जांच में इस गलती को नहीं पकड़ पाया था. यादव ने हत्या के एक मामले में दोषी करार दिए जाने के बाद मां को उम्मीदवार बनाया है.